ΠΡΟΣΧΕΔΙΟ ΣΥΜΠΛΗΡΩΜΑΤΙΚΟΥ ΚΑΙ ΔΙΟΡΘΩΤΙΚΟΥ ΠΡΟΫΠΟΛΟΓΙΣΜΟΥ αριθ. 5 ΣΤΟΝ ΠΡΟΫΠΟΛΟΓΙΣΜΟ 2002 - ΚΑΤΑΣΤΑΣΗ ΕΣΟΔΩΝ ΚΑΙ ΔΑΠΑΝΩΝ ΑΝΑ ΤΜΗΜΑ - Τμήμα III - Επιτροπή

(υποβληθέν από την Επιτροπή)

Έχοντας υπόψη:

- το άρθρο 272 της Συνθήκης για την ίδρυση της Ευρωπαϊκής Κοινότητας,

- το άρθρο 177 της Συνθήκης για την ίδρυση της Ευρωπαϊκής Κοινότητας Ατομικής Ενέργειας,

- το άρθρο 15 του δημοσιονομικού κανονισμού της 21ης Δεκεμβρίου 1977, ο οποίος εφαρμόζεται στο γενικό προϋπολογισμό των Ευρωπαϊκών Κοινοτήτων [1], όπως τροποποιήθηκε τελευταία από τον κανονισμό αριθ. 762/2001 [2] της 9ης Απριλίου 2001,

[1] ΕΕ L 356 της 31.12.1977, σ. 1.

[2] ΕΕ L 111 της 20.04.200, σ. 1.

Η Ευρωπαϊκή Επιτροπή διαβιβάζει στην αρμόδια για τον προϋπολογισμό αρχή το προσχέδιο συμπληρωματικού και διορθωτικού προϋπολογισμού αριθ. 5/2002 για τους λόγους που αναφέρονται στην αιτιολογική έκθεση που ακολουθεί.

***

ΑΙΤΙΟΛΟΓΙΚΗ ΕΚΘΕΣΗ

Μετά τις πλημμύρες που έπληξαν την Κεντρική Ευρώπη τον Αύγουστο 2002, αποφασίστηκε να θεσπιστεί ένα νέο χρηματοδοτικό μέσο που θα δώσει τη δυνατότητα στην Κοινότητα να χορηγεί έκτακτες ενισχύσεις σε περίπτωση σοβαρών καταστροφών στα κράτη μέλη και στις χώρες που συμμετέχουν στις διαπραγματεύσεις προσχώρησης. Η Επιτροπή πρότεινε την έκδοση κανονισμού του Συμβουλίου για την ίδρυση Ταμείου Αλληλεγγύης της Ευρωπαϊκής Ένωσης (ΤΑΕΕ) [3] και τη σύναψη διοργανικής συμφωνίας [4] και περιέγραψε τον τρόπο με τον οποίο πρέπει να χρηματοδοτηθεί αυτό το νέο μέσο με τη βοήθεια ενός νέου ευέλικτου μηχανισμού που θα καταστήσει δυνατή την κινητοποίηση κονδυλίου μέχρι 1 δισεκατ. ευρώ ετησίως, εκτός από τους σχετικούς τομείς των δημοσιονομικών προοπτικών. Κατά τη διαδικασία συμβιβασμού της 22ας Οκτωβρίου 2002, επιτεύχθηκε πολιτική συμφωνία για τις δύο αυτές προτάσεις μεταξύ του Ευρωπαϊκού Κοινοβουλίου και του Συμβουλίου. Η διοργανική συμφωνία εγκρίθηκε στις 7 Νοεμβρίου και η νομική βάση στις 11 Νοεμβρίου. Προβλέπεται να τεθεί σε ισχύ την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.

[3] COM(2002) 514 τελικό, της 18ης Σεπτεμβρίου 2002

[4] SEC(2002) 960, της 11ης Σεπτεμβρίου 2002

Ο κανονισμός για το ΤΑΕΕ περιέχει μια ειδική διάταξη σύμφωνα με την οποία το ΤΑΕΕ μπορεί να κινητοποιείται αναδρομικά για θεομηνίες που έγιναν από τον Αύγουστο 2002. Τα κράτη μέλη, το Κοινοβούλιο και η Επιτροπή δήλωσαν επανειλημμένως ότι οι χρηματοδοτικές ενισχύσεις από το ΤΑΕΕ πρέπει να χρησιμοποιούνται για τις χώρες που βρίσκονται σε κατάσταση έκτακτης ανάγκης.

Έτσι, η Επιτροπή αποφάσισε να προτείνει στην αρμόδια για τον προϋπολογισμό αρχή το παρόν προσχέδιο συμπληρωματικού και διορθωτικού προϋπολογισμού βάσει των αιτήσεων της Γερμανίας, της Αυστρίας, της Τσεχικής Δημοκρατίας και της Γαλλίας, χωρών οι οποίες υπέστησαν σοβαρές τοπικές καταστροφές από τις πλημμύρες του Αυγούστου και του Σεπτεμβρίου 2002.

Γερμανία: Οι πρώτες ζημίες που προκλήθηκαν από τις πλημμύρες ανέρχονται στις 10 Αυγούστου 2002. Πάνω από 337.000 άνθρωποι και πάνω από 10.000 επιχειρήσεις πλήχθηκαν άμεσα και πάνω από 100.000 άνθρωποι χρειάστηκε να απομακρυνθούν. Οι περιφέρειες που υπέστησαν μεγαλύτερο πλήγμα είναι τα κρατίδια Sachsen και Sachsen-Anhalt. Οι συνολικές ζημίες υπολογίζεται ότι ανέρχονται σε 9.151 εκατ. ευρώ, εκ των οποίων περίπου 5.000 εκατ. ευρώ καλύπτονται από δημόσιες πιστώσεις. Οι γερμανικές αρχές ισχυρίζονται ότι στο στάδιο αυτό δεν είναι σε θέση να δώσουν καμία ένδειξη της ασφαλιστικής τους κάλυψης. Οι ζημίες που προκλήθηκαν σε δημόσιες υποδομές υπερβαίνουν τα 3.300 εκατ. ευρώ. Το κόστος των παρεμβάσεων που αναφέρονται στο άρθρο 3 του κανονισμού υπολογίζεται περίπου σε 1.500 εκατ. ευρώ.

Αυστρία: Οι πρώτες ζημίες που προκλήθηκαν από τις πλημμύρες συνέβηκαν στις 6 Αυγούστου 2002. Οι περιφέρειες που υπέστησαν μεγαλύτερο πλήγμα είναι η Κάτω Αυστρία, η Άνω Αυστρία και το Σαλτσβούργο. Πάνω από 200.000 άνθρωποι και πάνω από 2.400 επιχειρήσεις πλήχθηκαν άμεσα. Οι συνολικές ζημίες υπολογίζονται σε 2.939 εκατ. ευρώ, εκ των οποίων περίπου 1.448 εκατ. ευρώ καλύπτονται από δημόσιες πιστώσεις. Το αίτημα της Αυστρίας δεν συνοδεύεται με καμία πληροφορία περί ασφαλιστικής κάλυψης. Οι ζημίες που προκλήθηκαν σε δημόσιες υποδομές ανέρχονται περίπου σε 600 εκατ. ευρώ.

Τσεχική Δημοκρατία: Οι πρώτες ζημίες που προκλήθηκαν από τις πλημμύρες συνέβηκαν στις 5 Αυγούστου 2002. Οι συνολικές ζημίες υπολογίζονται σε 2.341 εκατ. ευρώ, εκ των οποίων περίπου 770 εκατ. ευρώ καλύπτονται από δημόσιες πιστώσεις. Εκτιμάται ότι υπάρχει ασφαλιστική κάλυψη για ζημίες ύψους 800 έως 1000 εκατ. ευρώ. Προβλέπεται η συμβολή και άλλων κοινοτικών πηγών για την κάλυψη των ζημιών αυτών μέχρι το ποσό των 51 εκατ. ευρώ (PHARE, ISPA, SAPARD). Αναμένεται επίσης δάνειο από την ΕΤΕπ ύψους 400 εκατ. ευρώ.

Γαλλία: Στις 8 και 9 Σεπτεμβρίου 2002 συνέβηκαν καταρρακτώδεις πλημμύρες στην περιφέρεια Languedoc-Roussillon. Το γεωγραφικό διαμέρισμα που πλήγηκε περισσότερο είναι το Gard, στο οποίο και περιορίζεται η γαλλική αίτηση. Σ'αυτό το γεωγραφικό διαμέρισμα οι πρώτες ζημίες που προκάλεσαν οι πλημμύρες χρονολογούνται από τις 8 Σεπτεμβρίου 2002. Ζημίες υπέστησαν 295 δήμοι και κοινότητες (από 353), πράγμα το οποίο αντιπροσωπεύει το 94% του πληθυσμού του Gard. Περίπου 8.000 οικογένειες βρέθηκαν χωρίς στέγη. Οι συνολικές ζημίες υπολογίζονται σε 834.5 εκατ. ευρώ, εκ των οποίων περίπου 275 εκατ. ευρώ καλύπτονται από δημόσιες πιστώσεις. Οι γαλλικές αρχές ισχυρίζονται ότι στο στάδιο αυτό δεν είναι σε θέση να δώσουν καμία ένδειξη της ασφαλιστικής κάλυψης (καταχωρήθηκαν περίπου 50.000 αιτήσεις αποζημίωσης από ιδιώτες ή επιχειρήσεις). Οι ζημίες που αφορούν τις δημόσιες υποδομές υπερβαίνουν τα 200 εκατ. ευρώ. Το κόστος των παρεμβάσεων που αναφέρονται στο άρθρο 3 του κανονισμού υπολογίζονται περίπου σε 225 εκατ. ευρώ και το μεγαλύτερο μέρος τους έχει σχέση με έργα υποδομής.

Όσον αφορά τις αιτήσεις σχετικά με τις πλημμύρες του Αυγούστου στην Αυστρία, τη Γερμανία και την Τσεχική Δημοκρατία, η Επιτροπή είναι της γνώμης ότι και οι αιτήσεις αυτές πληρούν και οι τρεις τους όρους χρησιμοποίησης του Ταμείου που προβλέπει ο κανονισμός. Οι συνολικές ζημίες υπερβαίνουν κατά πολύ το ποσοτικό κατώτατο όριο του 0,6% του ΑΕΠ (Αυστρία, Τσεχική Δημοκρατία) ή των 3 δισεκατ. ευρώ (Γερμανία). Οι σοβαρές επιπτώσεις των πλημμύρων στους όρους διαβίωσης, το φυσικό περιβάλλον ή την οικονομία αποδείχθηκαν σαφώς. Το κόστος των παρεμβάσεων που αναφέρονται στο άρθρο 3 του κανονισμού αντιπροσωπεύει ένα σημαντικό μέρος των συνολικών αποζημιώσεων οι οποίες, σε όλες τις περιπτώσεις, ξεπερνούν τη μέγιστη δυνατή επιχορήγηση που μπορεί να κινητοποιηθεί εκ μέρους του Ταμείου.

Όσον αφορά την αίτηση της Γαλλίας, είναι προφανές ότι δεν καλύπτεται το ποσοτικό κριτήριο γιατί οι ζημίες είναι χαμηλότερες από το κατώτατο όριο των 3 δισεκατ. ευρώ. Κατά συνέπεια, η Επιτροπή φρόντισε να εξετάσει κατά πόσον πληρούνται τα κριτήρια που προβλέπονται στην τελευταία παράγραφο του άρθρου 2 του κανονισμού για το ΤΑΕΕ. Η Επιτροπή κατέληξε στο συμπέρασμα ότι, βάσει του κανονισμού, οι αιφνίδιες καταστροφές που υπέστη το γεωγραφικό διαμέρισμα Gard μπορούν να θεωρηθούν ως έκτακτη θεομηνία. Η Επιτροπή, για να καταλήξει στο συμπέρασμα αυτό, έλαβε υπόψη την εκτεταμένη κλίμακα των ζημιών που έπληξαν μεγάλη έκταση της εδαφικής επικράτειας (ζημίες που καλύπτουν 253 δήμους), το ποσοστό του πληθυσμού που υπέστη καταστροφές στο Gard (94%), τον μακροχρόνιο χαρακτήρα των καταστροφών (για παράδειγμα, οριστική επιδείνωση της ποιότητας του γεωργικού εδάφους ή μετεγκατάσταση επιχειρήσεων). Επίσης, λήφθηκαν υπόψη οι δυνητικές επιπτώσεις στην οικονομική κατάσταση, η οποία με ανεργία 13,8%, βρίσκεται ήδη σε σχετικά αδύναμη θέση. Η διάρκεια αποκατάστασης των φυσικών και οικονομικών ζημιών υπολογίζεται τουλάχιστον σε πέντε χρόνια.

Για τον προσδιορισμό των ενισχύσεων που πρέπει να χορηγηθούν σε κάθε μια από τις τέσσερις ενδιαφερόμενες χώρες απαιτείται η εξέταση των κριτηρίων που προβλέπονται στο άρθρο 4 του κανονισμού. Πρόκειται κυρίως για το (περιορισμένο) μέγεθος του Ταμείου, τον όγκο των επιλέξιμων δαπανών βάσει του άρθρου 3 του κανονισμού, πράγμα το οποίο θεωρητικά αντιπροσωπεύει τη μέγιστη ενίσχυση που μπορεί να χορηγηθεί σε μια χώρα, και την ανάγκη ίσης μεταχείρισης των τρεχουσών και των μελλοντικών περιπτώσεων. Καθώς η αλληλεγγύη ήταν η βασική δικαιολογία για τη δημιουργία του ΤΑΕΕ, η Επιτροπή είναι της γνώμης ότι οι ενισχύσεις του Ταμείου πρέπει να χορηγούνται σταδιακά. Αυτό σημαίνει ότι όταν το ποσοστό των ζημιών υπερβαίνει το 0,6 % του ΑΕΠ ή τα 3 δισεκατ. ευρώ πρέπει να οδηγεί σε μεγαλύτερη ένταση ενίσχυσης από ό,τι οι ζημίες που αντιστοιχούν σ'αυτά τα κατώτατα όρια.

Η πρόταση της Επιτροπής όσον αφορά τη χορήγηση ενισχύσεων βάσει του ΤΑΕΕ βασίζεται στις πληροφορίες των αιτούντων. Στις χώρες που είναι επιλέξιμες βάσει των κριτηρίων σχετικά με τις σοβαρές καταστροφές χορηγείται 2,5% της προκληθείσας ζημίας μέχρι 0,6% του ΑΕΠ ή 3 δισεκατ. ευρώ και 6% για τις καταστροφές που ξεπερνούν αυτά τα όρια. Για τις έκτακτες περιφερειακές καταστροφές εφαρμόζεται ποσοστό 2,5%.

Με βάση τα παραπάνω, η Επιτροπή προτείνει τη χορήγηση των εξής ποσών:

Αυστρία // 134 εκατ. ευρώ

Τσεχική Δημοκρατία // 129 εκατ. ευρώ

Γαλλία // 21 εκατ. ευρώ

Γερμανία // 444 εκατ. ευρώ

Σύνολο 2002 // 728 εκατ. ευρώ

Κατά συνέπεια, η Επιτροπή ζητεί από την αρμόδια για τον προϋπολογισμό αρχή να διαθέσει 599 εκατ. ευρώ στο κονδύλιο του προϋπολογισμού B2-400 (στο πλαίσιο του τομέα 3 των δημοσιονομικών προοπτικών) και 129 εκατ. ευρώ στο κονδύλιο B7-090 (στο πλαίσιο του τομέα 7).

Με βάση τον πίνακα που ακολουθεί, οι συνολικές δαπάνες που προβλέπονται στο πλαίσιο των τομέων 3 και 7 υπερβαίνουν τα ανώτατα όρια των δημοσιονομικών προοπτικών. Για να καταστεί δυνατή αυτή η υπέρβαση, παράλληλα με το παρόν ΠΣΔΠ, προτείνεται και η χρησιμοποίηση του ευέλικτου μηχανισμού.

Οι απαιτούμενες πιστώσεις πληρωμών θα κατανεμηθούν στο πλαίσιο του προϋπολογισμού 2002, με τη χρησιμοποίηση αχρησιμοποίητων πιστώσεων πληρωμών, κυρίως στον τομέα των διαρθρωτικών ενεργειών. Μόλις επιβεβαιωθεί η διαθεσιμότητα των πιστώσεων πληρωμών για κάθε κονδύλιο του προϋπολογισμού, η Επιτροπή θα προτείνει τη μεταφορά προς την αρμόδια για τον προϋπολογισμό αρχή σε εύλογο χρόνο, ώστε να καταστεί δυνατή η διενέργεια πληρωμών εντός του 2002.

>ΘΕΣΗ ΠIΝΑΚΑ>

ΚΑΤΑΣΤΑΣΗ ΕΣΟΔΩΝ ΚΑΙ ΔΑΠΑΝΩΝ ΑΝΑ ΤΜΗΜΑ

Τμήμα III - Επιτροπή

ΜΕΡΟΣ Β

>ΘΕΣΗ ΠIΝΑΚΑ>

ΥΠΟΔΙΑΙΡΕΣΗ B2 - ΔΙΑΡΘΡΩΤΙΚΕΣ ΕΝΕΡΓΕΙΕΣ, ΔΙΑΡΘΡΩΤΙΚΕΣ ΔΑΠΑΝΕΣ ΚΑΙ ΔΑΠΑΝΕΣ ΣΥΝΟΧΗΣ, ΟΙΚΟΝΟΜΙΚΟΣ ΜΗΧΑΝΙΣΜΟΣ, ΑΛΛΕΣ ΓΕΩΡΓΙΚΕΣ ΚΑΙ ΠΕΡΙΦΕΡΕΙΑΚΕΣ ΕΝΕΡΓΕΙΕΣ, ΜΕΤΑΦΟΡΕΣ ΚΑΙ ΑΛΙΕΙΑ

ΤΊΤΛΟΣB2-4--ΤΑΜΕΙΟ ΑΛΛΗΛΕΓΓΥΗΣ ΤΗΣ ΕΥΡΩΠΑΪΚΗΣ ΕΝΩΣΗΣ - ΚΡΑΤΗ ΜΕΛΗ

>ΘΕΣΗ ΠIΝΑΚΑ>

ΚΕΦΑΛΑΙΟB2-4 0--Ταμείο Αλληλεγγύης της Ευρωπαϊκής Ένωσης - Κράτη μέλη

ΆρθροB2-4 0 0--Ταμείο Αλληλεγγύης της Ευρωπαϊκής Ένωσης - Κράτη μέλη

>ΘΕΣΗ ΠIΝΑΚΑ>

Το άρθρο αυτό προορίζεται για την εγγραφή των πιστώσεων που προέρχονται από τη χρησιμοποίηση του Ταμείου Αλληλεγγύης της Ευρωπαϊκής Ένωσης.

Νομική βάση

Κανονισμός του Συμβουλίου για τη θέσπιση του Ταμείου Αλληλεγγύης της Ευρωπαϊκής Ένωσης, ο οποίος εκδόθηκε στις 11 Νοεμβρίου (ΕΕ .., ...2002, σ. ).

Διοργανική συμφωνία μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη χρηματοδότηση του Ταμείου Αλληλεγγύης της Ευρωπαϊκής Ένωσης και για τους όρους που διέπουν τη χρησιμοποίησή του, η οποία εγκρίθηκε στις 7 Νοεμβρίου 2002 (ΕΕ .., ...2002, σ. ).

ΥΠΟΔΙΑΙΡΕΣΗ B7--ΕΞΩΤΕΡΙΚΕΣ ΕΝΕΡΓΕΙΕΣ

ΤΊΤΛΟΣB7-0--ΠΡΟΕΝΤΑΞΙΑΚΗ ΣΤΡΑΤΗΓΙΚΗ

>ΘΕΣΗ ΠIΝΑΚΑ>

ΚΕΦΑΛΑΙΟ B7-0 9--Ταμείο Αλληλεγγύης της Ευρωπαϊκής Ένωσης - χώρες που διαπραγματεύονται την προσχώρησή τους

ΆρθροB7-0 9 0--Ταμείο Αλληλεγγύης της Ευρωπαϊκής Ένωσης - χώρες που διαπραγματεύονται την προσχώρησή τους

>ΘΕΣΗ ΠIΝΑΚΑ>

Το άρθρο αυτό προορίζεται για την εγγραφή των πιστώσεων που προέρχονται από τη χρησιμοποίηση του Ταμείου Αλληλεγγύης της Ευρωπαϊκής Ένωσης.

Νομική βάση

Κανονισμός του Συμβουλίου για τη θέσπιση του Ταμείου Αλληλεγγύης της Ευρωπαϊκής Ένωσης, ο οποίος εκδόθηκε στις 11 Νοεμβρίου (ΕΕ .., ...2002, σ. ).

Διοργανική συμφωνία μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη χρηματοδότηση του Ταμείου Αλληλεγγύης της Ευρωπαϊκής Ένωσης και για τους όρους που διέπουν τη χρησιμοποίησή του, η οποία εγκρίθηκε στις 7 Νοεμβρίου 2002 (ΕΕ .., ...2002, σ. ).